Vrou ondervra, twee gesoek ná moord op boerMoolman Meyer. Foto: Verskaf ŉ Vrou word ondervra in verband met die moord op Moolman Meyer (67), ŉ boer van Ermelo, Mpumalanga. Meyer se vuurwapen word uit sy huis vermis en twee van sy werkers, albei van Swaziland, het spoorloos verdwyn, het kol. Mtsholi Bhembe, woordvoerder van die polisie, gesê. Die identiteite van die werkers is nog nie vasgestel nie. Daar is Woensdag op Meyer se erg verminkte lyk in ŉ plantasie langs sy trekker afgekom op die plaas Waaihoek. Meyer is Saterdag die laaste keer lewend gesien. “Meyer het Saterdag met sy bakkie Ermelo toe gery om ŉ vrag vuurmaakhout te verkoop. Hy het twee werkers wat hom help om dooie hout in die plantasie te kap wat hy dan vir ŉ ekstra inkomste verkoop,” het Henry Geldenhuys, adjunkpresident van TLU SA wat op ŉ plaas naby Meyer se plaas woon, vroeër gesê. “Ons vermoed die werkers het Meyer laat weet daar is fout met sy trekker. Dit is hier waar hulle hom oorval en doodgekap het met ŉ panga.” Een van Meyer se vriende het onraad vermoed toe hy Dinsdag by Meyer wou kuier. Hy het alarm gemaak toe hy sy bakkie sien maar geen spoor van Meyer kon vind nie. ŉ Soektog is van stapel gestuur waarby die polisie, TLU SA en die landbougemeenskap betrek is. Hulle het Dinsdag van 17:00 tot 22:00 na Meyer gesoek. Die soektog is vroeg Woensdagoggend weer hervat waarna Meyer se liggaam gevind is. Volgens Geldenhuys was daar tot kapmerke tussen sy vingers soos hy probeer het om sy aanvallers af te weer. Meyer het meer as 50 jaar op die plaas geboer. Hy het egter oor die laaste paar jaar begin om sy boerdery af te skaal. Geldenhuys het gesê die huis is geplunder en die aanvallers het vermoedelik met selfone en vuurwapens weggekom. Hy glo hulle het oor die grens na Swaziland gevlug aangesien die plaas naby dié grens is. Enigiemand met inligting oor die voorval word versoek om lt.kol. Mbongeni Myeni by 082 556 5605 of Stop Misdaad by 08600 10111 te kontak.